Forstjóri Samkeppniseftirlitsins vill auka sveigjanleika í fjármögnun starfsemi þess. Ríkisendurskoðun hefur beðið eftirlitið að fylgja betur eftir vísbendingum um villandi eða ranga upplýsingagjöf fyrirtækja sem hyggja á samruna. Samkeppniseftirlitið segir það hafa gengið illa að undanförnu vegna mikilla anna.
Skýrsla Ríkisendurskoðunar um málsmeðferð samrunamála hjá Samkeppniseftirlitinu var birt í gær og hún er löng og ítarleg. Þar er almennt dregin upp jákvæð mynd af til dæmis málsmeðferðarhraða eftirlitsins í slíkum málum og hann sagður eðlilegur. Hins vegar er þeim tilmælum beint til eftirlitsins og menningar- og viðskiptaráðuneytisins, sem fer með samkeppnismál, að fylgja betur eftir vísbendingum um brot fyrirtækja sem hyggja á samruna. Páll Gunnar Pálsson er forstjóri Samkeppniseftirlitsins.
Í skýrslu Ríkisendurskoðunar segir að Samkeppniseftirlitið harmi hve illa hefur gengið að fylgja eftir vísbendingum um brot í samrunamálum. Það sitji á hakanum þegar mál með lögbundinn meðferðartíma koma á borð þeirra. Páll Gunnar óskar eftir auknu fjármagni.
Forstjóri Samkeppniseftirlitsins vill meiri sveigjanleika í fjármögnun stofnunarinnar til þess að geta fylgt betur eftir vísbendingum um brot fyrirtækja í samrunaferli. Ríkisendurskoðun birti í gær skýrslu þar sem eftirlitið er beðið um að skoða betur þessar vísbendingar.